ΨΗΦΙΣΜΑ ΤΟΥ ΣΥΜΒΟΥΛΙΟΥ της 17ης Ιουνίου 1992 σχετικά με την υφαντουργία και τον κλάδο ειδών ένδυσης (92/C 178/02)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την ανακοίνωση της Επιτροπής για τη βιομηχανική πολιτική σε ένα ανοικτό και ανταγωνιστικό περιβάλλον,

την ανακοίνωση της Επιτροπής για τη βελτίωση της ανταγωνιστικότητας της υφαντουργίας και του κλάδου ειδών ένδυσης,

Εκτιμώντας:

ότι η υφαντουργία και ο κλάδος ειδών ένδυσης έχει βαρύνουσα οικονομική και κοινωνική σημασία στην Κοινότητα και δεδομένου ότι η δομή της βιομηχανίας αυτής αποτελείται σε μεγάλη αναλογία από μικρομεσαίες επιχειρήσεις, παρουσιάζει δε μεγάλη συγκέντρωση σε ορισμένες περιοχές-

ότι η υφαντουργία και ο κλάδος ειδών ένδυσης της Κοινότητας πρέπει να προσαρμοστεί στον αύξοντα ανταγωνισμό που συνεπάγεται η προοδευτική επιστροφή του κλάδου στους γενικούς κανόνες της Γενικής Συμφωνίας Δασμών και Εμπορίου (ΓΣΔΕ), η ολοκλήρωση της ενιαίας αγοράς και η επέκταση των προτιμησιακών σχέσεων με τις χώρες της ανατολικής Ευρώπης-

ότι την ευθύνη για την βελτίωση της βιομηχανικής ανταγωνιστικότητας έχουν κυρίως οι ίδιοι οι ιδιώτες επιχειρηματίες ενώ οι δημόσιες αρχές οφείλουν να τους παρέχουν ένα σαφές και προβλέψιμο πλαίσιο και να δημιουργούν ένα περιβάλλον ευνοϊκό για τις δραστηριότητές τους-

ότι η επιτυχία της διαρθρωτικής προσαρμογής της βιομηχανίας θα εξαρτηθεί καταρχάς από τη βελτίωση της ποιότητας και του σχεδιασμού των προϊόντων καθώς και από την ποιότητα και την έκταση των παρεχόμενων υπηρεσιών και από τη βελτίωση της συναρμογής των διάφορων κρίκων της αλυσίδας της υφαντουργίας και του κλάδου ειδών ένδυσης-

ότι η διαδικασία διαρθρωτικής προσαρμογής έχει ήδη προχωρήσει περισσότερο σε ορισμένα κράτη μέλη, γεγονός που καθιστά επιτακτικό για τα άλλα κράτη μέλη να προβούν το συντομότερο δυνατόν στις απαραίτητες προσαρμογές στα πλαίσια του στόχου της οικονομικής και κοινωνικής συνοχής-

ότι η Κοινότητα παρέχει ήδη, στα πλαίσια των διαρθρωτικών ταμείων και διάφορων προγραμμάτων, ποικίλα μέσα σε διάφορους τομείς όπως η περιφερειακή ανάπτυξη, η βιομηχανική αναδιάρθρωση, η έρευνα και ανάπτυξη και η συνεργασία μεταξύ των μικρομεσαίων επιχειρήσεων (MME) αλλά ότι, σε ορισμένες περιπτώσεις, τα μέσα αυτά δεν μπορούν να χρησιμοποιηθούν πλήρως,

ΕΞΕΔΩΣΕ ΤΟ ΠΑΡΟΝ ΨΗΦΙΣΜΑ:

Ι

ΤΟ ΣΥΜΒΟΥΛΙΟ:

1. Αναγνωρίζει την ιδιαίτερη κατάσταση του κλάδου υφαντουργικών και ειδών ένδυσης, ο οποίος πρέπει να αντιμετωπίσει ταυτόχρονα:

- μια σημαντική αύξηση των εισαγωγών από όλο και περισσότερες τρίτες χώρες με χαμηλό κόστος, η οποία συνοδεύεται από μια μάλλον χαμηλή μακροπρόθεσμη αύξηση της τελικής κατανάλωσης,

- τη συνέχιση του βαθμιαίου ανοίγματος των αγορών του προς τις τρίτες χώρες και ιδιαίτερα προς τις χώρες της Ανατολικής Ευρώπης, σε ένα τομέα ο οποίος διέπεται επί μακρόν από μια ειδική εμπορική συμφωνία (ΣΠΙ),

- μια σημαντική περιφερειακή συγκέντρωση που καθιστά δυσκολότερη τη διαρθρωτική προσαρμογή,

- την ολοκλήρωση της ενιαίας αγοράς, η οποία θα έχει επιπτώσεις στο σημερινό σύστημα περιφερειακής κατανομής των ποσοστώσεων εισαγωγής.

2. Υπογραμμίζει την ανάγκη να καταλήξουν οι διαπραγματεύσεις του Γύρου της Ουρουγουάης το συντομότερο δυνατόν, προκειμένου ιδίως να καθοριστεί ένα μακροπρόθεσμα βέβαιο και προβλέψιμο πλαίσιο για το παγκόσμιο εμπόριο των υφαντουργικών και για την επερχόμενη διαρθρωτική προσαρμογή της υφαντουργίας.

3. Είναι πεπεισμένο ότι, για να διατηρήσει η Κοινότητα έναν διεθνώς ανταγωνιστικό υφαντουργικό κλάδο, πρέπει τα αποτελέσματα του Γύρου της Ουρουγουάης όσον αφορά τα υφαντουργικά και τα είδη ένδυσης να περιλαμβάνουν ένα σταδιακό άνοιγμα όλων των αγορών καθώς και την αναγκαία διαφάνεια των συνθηκών εμπορίου παγκοσμίως, συμπεριλαμβανομένης της προοδευτικής απελευθέρωσης των εισαγωγών στην Κοινότητα στα πλαίσια μεταβατικού συστήματος που θα επιτρέπει στον κοινοτικό αυτό κλάδο να συνεχίσει τη διαρθρωτική προσαρμογή του.

4. Υπογραμμίζει ότι η ολοκλήρωση των διαπραγματεύσεων του Γύρου της Ουρουγουάης πρέπει να οδηγήσει σε ενίσχυση των κανόνων και της πειθαρχίας της ΓΣΔΕ, εξασφαλίζοντας την πρόσβαση στις αγορές, και να επιτρέψει έτσι μια αποτελεσματικότερη χρήση των μέσων σε τομείς όπως η καταπολέμηση του ντάμπινγκ, των επιδοτήσεων και της απάτης, καθώς και σε θέματα προστασίας των δικαιωμάτων πνευματικής ιδιοκτησίας και εφαρμογής των ρητρών διασφάλισης γενικών ή ειδικών.

5. Θεωρεί ότι, βάσει των τελικών αποτελεσμάτων του Γύρου της Ουρουγουάης και με την επιφύλαξη των υφιστάμενων υποχρεώσεων στα πλαίσια της ΓΣΔΕ, θα πρέπει να αποφασισθεί εάν απαιτούνται συμπληρωματικές, κοινοτικές πρωτοβουλίες για να υπάρξει πραγματική πρόσβαση στην αγορά τρίτων χωρών.

6. Υπογραμμίζει ότι το προοδευτικό άνοιγμα των αγορών πρέπει να συνοδεύεται από διαρθρωτική προσαρμογή του τομέα στην Κοινότητα, όπου οι επιχειρήσεις θα έχουν τον κυρίαρχο ρόλο για την ανάπτυξη των απαραίτητων στρατηγικών. Αναγνωρίζει πλήρως τη σημασία της προώθησης από την Κοινότητα και τα κράτη μέλη ενός ευνοϊκού περιβάλλοντος που παρέχει κίνητρα για την ανάληψη πρωτοβουλιών προσαρμογής από τις επιχειρήσεις, στα πλαίσια της αρχής της επικουρικότητας, και αναγνωρίζει ότι η εφαρμογή συνεπούς και αποτελεσματικής για τον υφαντουργικό τομέα εμπορικής πολιτικής στην Ενιαία Αγορά δικαιολογεί παρέμβαση της Κοινότητας για να αντιμετωπισθούν τα ειδικά προβλήματα ορισμένων περιοχών.

7. Υπογραμμίζει ότι, για να δώσουν στις επιχειρήσεις το ευνοϊκό αυτό περιβάλλον, η Κοινότητα και τα κράτη μέλη πρέπει να συνεχίσουν:

- να καταβάλουν προσπάθειες για την εξασφάλιση αποτελεσματικών συνθηκών ανταγωνισμού στις αγορές των υφαντουργικών και των ειδών ένδυσης,

- να συγκεντρώνουν συστηματικότερα και πιο αξιόπιστα τις οικονομικές τεχνικές και κοινωνικές πληροφορίες που απαιτούνται για την διαρθρωτική προσαρμογή, τον εκσυγχρονισμό του κλάδου και την πρόσβαση στις αγορές, σημειώνοντας τις δραστηριότητες του Ευρωπαϊκού Παρατηρητηρίου για τα Υφαντουργικά και τα Είδη Ένδυσης,

- να εντείνουν τα προγράμματα Έρευνας και Ανάπτυξης, να διευκρινίσουν τους στόχους τους, να εξασφαλίσουν τη διάδοση των αποτελεσμάτων τους, λαμβάνοντας υπόψη τις ανάγκες της βιομηχανίας και των οργανώσεών της και τους περιορισμούς που συνδέονται με τη μεγαλύτερη συμμετοχή των μικρών και μεσαίων επιχειρήσεων,

- να ενθαρρύνουν, σε όλα τα επίπεδα, μια συνεχή επαγγελματική εκπαίδευση προσαρμοσμένη στις παρούσες και τις μελλοντικές ανάγκες κατάρτισης στη βιομηχανία υφαντουργικών και ειδών ένδυσης, με σκοπό τον έλεγχο των τεχνολογικών μεταβολών της μετατροπής και των νέων μεθόδων εργασίας, οργάνωσης και εμπορίας,

- να εξετάσουν τη δυνατότητα ενθάρρυνσης των επιχειρήσεων να διαφοροποιηθούν προκειμένου να δημιουργηθούν δυνατότητες απασχόλησης και να απορροφηθεί το πλεονάζον εργατικό δυναμικό των μη βιώσιμων παραγωγών,

- να συμβάλουν στις προσπάθειες προσαρμογής των ζωνών που εξαρτώνται από τη βιομηχανία υφαντουργικών και ειδών ένδυσης για τη δημιουργία των απαιτούμενων συνθηκών προσαρμογής των επιχειρήσεων, καθώς και ανάπτυξης εναλλακτικών δραστηριοτήτων βελτιώνοντας την υποδομή και τις υπηρεσίες που είναι προσιτές στις επιχειρήσεις, την τεχνογνωσία των επιχειρήσεων, τη συνεργασία και την πρόσβαση στις αγορές κεφαλαίων.

ΙΙ

ΤΟ ΣΥΜΒΟΥΛΙΟ ΚΑΛΕΙ ΤΗΝ ΕΠΙΤΡΟΠΗ:

1. Να συνεχίσει να του υποβάλει περιοδικές εκθέσεις για την εξέλιξη της ανταγωνιστικότητας της υφαντουργίας και των κλάδων ειδών ένδυσης μέσα στην Κοινότητα.

2. Να συνεχίσει τις προσπάθειες για την ολοκλήρωση των διαπραγματεύσεων του Γύρου της Ουρουγουάης εντός του καθορισμένου πλαισίου.

3. Να εξασφαλίσει με τον καλύτερο δυνατό τρόπο, σε συνεργασία με τα κράτη μέλη και τις επαγγελματικές οργανώσεις, τη συλλογή και επεξεργασία των πληροφοριών για το διεθνές εμπόριο που απαιτούνται για την πρόληψη των παραβάσεων των κανόνων και πειθαρχιών της ΓΣΔΕ στις κοινοτικές αγορές.

4. Να παρακολουθεί, σε επαφή με τους γενικούς διευθυντές της βιομηχανίας των κρατών μελών και, για τα εμπορικά θέματα, με την επιτροπή του άρθρου 113 της συνθήκης ΕΟΚ, τις προβλεπόμενες εξελίξεις για την υλοποίηση των προσανατολισμών που καθορίζονται στο παρόν ψήφισμα.

ΙΙΙ

ΤΟ ΣΥΜΒΟΥΛΙΟ ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ

να εκδίδουν και, όποτε κρίνεται αναγκαίο, να προτείνουν τα απαραίτητα μέτρα για την εφαρμογή των προσανατολισμών του παρόντος ψηφίσματος. Τα μέτρα αυτά πρέπει να λαμβάνονται σε εύθετο χρόνο και σε συνάρτηση με την πορεία των διαπραγματεύσεων για το άνοιγμα της κοινοτικής αγοράς υφαντουργίας και ειδών ένδυσης.